**Noul nivel al diurnei interne incepand cu 1 ianuarie 2019**

**Temei legal: HG nr. 714/2018 privind drepturile şi obligaţiile personalului autorităţilor şi instituţiilor publice pe perioada delegării şi detaşării în altă localitate, precum şi în cazul deplasării în interesul serviciului**

**Data intrarii in vigoare : 1 ianuarie 2019**

**Abroga: Hotărârea Guvernului nr. 1.860/2006 privind drepturile şi obligaţiile personalului autorităţilor şi instituţiilor publice pe perioada delegării şi detaşării în altă localitate, precum şi în cazul deplasării, în cadrul localităţii, în interesul serviciului**

Prin acest act normativ nivelul indemnizatiei de delegare/detasare (diurnei) pentru deplasari in alta localitate pentru personalul institutiilor publice **este majorat de la 17 lei /zi la 20 lei/zi, incepand cu 1 ianuarie 2019.**

Totodata se reglementeaza posibilitatea MFP de a actualiza nivelul diurnei prin OMFP, daca intervine o modificare mai mare de 10% a indicelui preţurilor de consum.

  **Conditiile pentru acordarea indemnizatiei de delegare sunt (nu sunt modificari fata de prevederile anterioare):**

**-** Persoana este delegată într-o localitate situată la o distanţă mai mare de 50 km de localitatea în care îşi are locul permanent de muncă şi nu se poate înapoia la sfârşitul zilei de lucru

- Pentru delegarea cu o durată de o singură zi, precum şi pentru ultima zi, în cazul delegării dispuse pentru o perioadă mai lungă de o zi, indemnizaţia de delegare se acordă numai dacă durata delegării este de cel puţin 12 ore.

 -Numărul zilelor calendaristice în care persoana se află în delegare se calculează de la data şi ora plecării până la data şi ora înapoierii mijlocului de transport din şi în localitatea unde îşi are locul permanent de muncă, considerându-se fiecare 24 de ore câte o zi de delegare.

 -Persoana delegata are dreptul să primească un avans, stabilit în raport cu numărul zilelor de deplasare, dar nu mai mult decât totalul cheltuielilor de delegare aferente unei perioade de 30 de zile calendaristice.

 **Pentru companiile private, nivelul indemnizatiei de delegare pentru institutii publice prezinta importanta din perspectiva determinarii plafonului neimpozabil al indemnizatiilor de delegare pe care le platesc angajatorii privati (2,5 x nivelul stabilit pentru institutii publice)**

 **Astfel, incepand cu 1 ianuarie 2019, plafonul neimpozabil pentru indemnizatiile de delegare platite de angajatorii privati este de 50 lei /zi. Pentru determinarea plafonului neimpozabil vor fi avute in vedere conditiile de acordare a diurnei pe care le-am prezentat mai sus.**

 **Sumele platite de angajatorii privati cu titlu de indemnizatii de delegare care depasesc nivelul stabilit pentru institutii publice reprezinta avantaj de natura salariala, pentru care se calculeaza impozit pe venitul din salarii si contributii sociale.**

Salariatul delegat are dreptul la decontarea cheltuielilor de transport şi cazare. Angajatorii vor stabili prin reglementari proprii, conditiile si nivelul la care se deconteaza cheltuielile de transport si cazare pentru salariatii proprii. Pentru aceste cheltuieli  **nu exista limite fiscale**, numai ca aceste cheltuieli trebuie decontate pe baza de documente justificative (bilete de calatorie, facturi de transport, facturi de cazare, etc).

 Totodata, este necesar ca angajatul sa prezinte ordin de deplasare, pentru a justifica deplasarea, scopul acesteia, elementele de calcul a indemnizatiei de delegare, cheltuielile de deplasare .

**Atentie! Beneficiaza de indemnizatie de delegare neimpozabila in acelasi plafon si urmatoarele categorii:**

- administratorii stabiliţi potrivit actului constitutiv, contractului de administrare/mandat,

- directorii care îşi desfăşoară activitatea în baza contractului de mandat potrivit legii,

- membrii directoratului de la societăţile administrate în sistem dualist şi ai consiliului de supraveghere,

- manageri, în baza contractului de management prevăzut de lege,

 **Plafonul zilnic neimpozabil se acordă numai dacă durata deplasării este mai mare de 12 ore, considerându-se fiecare 24 de ore câte o zi de deplasare în interesul desfăşurării activităţii.**

 Deasemenea, si aceste persoane beneficiaza de decontarea cheltuielilor de transport şi cazare, regulile prezentate mai sus pentru salariati aplicandu-se corespunzator.